АҞӘА, нанҳәа 7 — Sputnik. Аахыҵ Уаԥстәыла Ашәарҭадаратә маҵзура аҳәаа анаркит Қырҭтәыла аганахь ала. Асеиԥш аӡбра рыдкылан ақырҭуа агрессорцәа Аахыҵ Уаԥстәыла ианажәла аахыс жәа-шықәса аҵра иазку ауснагӡатәқәа рымҩаԥгара инадҳәаланы.
Аҳәаа аркхоит нанҳәа 6 — 9 рзы ҳәа аанацҳауеит Sputnik Южная Осетия.
"Аахыҵ Уаԥстәыла Ашәарҭадаратә маҵзура аҳәаа анаркит Қырҭтәыла аганахь ала. Асеиԥш аӡбра рыдкылан ақырҭуа агрессорцәа Аахыҵ Уаԥстәыла аганахь ала ажәылара анымҩаԥырга жәа-шықәса ахыҵра иазку ауснагӡатәқәа рымҩаԥгара инадҳәаланы. Аҳәаа аркхоит нанҳәа 6 — 9 рзы", — ҳәа аҳәоит адырраҭараҿы.
Ашәарҭадаратә маҵзураҿы иазгәаҭан аушьҭырҭатә ҭыԥқәа русура шхацдыркуа нанҳәа жәба рзы.
Нанҳәа 8 2008 шықәса рзы Қырҭтәыла Аахыҵ Уаԥстәыла иақәлеит анапахьы аагаразы. Урыстәыла ар аланагалеит. Нанҳәа 26 2008 шықәса рзы Аԥсни аахыҵ Уаԥстәылеи рхьыԥшымра азханаҵеит.
АҞӘА, цәыббра 25 – Sputnik, Алексеи Стефанов. Мрагылара ааигәа атәылақәеи Балтиа атәылақәеи рабитуриентцәа рзы урыстәылатәи аҵараиурҭақәа рҿы хәыдаԥсадатәи аҭыԥқәа роужьра аформат ареформақәа азухоит ҳәа иҳәеит Россотрудничество анапхгаҩы Евгени Примаков.
"Аквотақәа рхыԥхьаӡара иацҵахоит - убас ахада (Владимир Путин – аред.) иҳәахьеит. 2023 шықәса рзы аквотақәа рхыԥхьаӡара ҩынтә еиҳахароуп. Аха Аҵара аминистрреи Аҳәынҭдумеи рҟынтәи ҳколлегацәеи ҳареи ҳаицәажәара ашьҭахь иазаҳаԥхьаӡеит дара аквотақәа рхаҭа хра рыманы ишыҟам", - ҳәа Sputnik иазеиҭеиҳәеит Россотрудничество ахада Евгени Примаков.
Ҿырԥштәыс иааигеит Белоруссиа. Уи иазоужьын абиуџьеттә ҭыԥқәа рацәаны, аха Урыстәыла Польшаҵәҟьа иацнанамгеит.
"Аполиакцәа аҵараз алшара адагьы астудентцәа рзы астипендиақәа, агрантқәа аунашьҭуеит. Ҳара ирыдаагало аҵараҵара заҵәык ауп. Асистема рҿыцтәуп. Шәааи, аҵара шәҵа адагьы, абар шәызлааша-шәызлацаша абилеҭ, абар шәынхарҭа ахәԥса ҳәа роуҳәароуп", - иҳәеит Примаков.
Россотрудничество аинтересқәа ирыҵаркуеит аҳәаанырцәуаа, Урыстәылаҟа аҵараз иаауа зыҩаӡара ҳараку ҟазауааны иҟаларц, рҵара ашьҭахь рыҩныҟақәа ианыгьыжьлак ирықәнагахаша аусурҭа ҭыԥқәа роурц ҳәа иҳәеит амаҵзура ахада. Аха иҟоу асистемала арҭ апланқәа аԥсҭазаара раларҵәара мариам.
"Иҟоуп Урыстәыла аҵараз иааз, нас еиуеиԥшым аҭагылазаашьақәа ирхырҟьаны ԥссаҩыс, машьынарныҟәцаҩыс аусура иалагоит рҵара гәыгәҭажьны", - иҳәеит иара.
Иара убасгьы иазгәеиҭеит макьаназы планк шыҟам асистема ареформа азуразы, апроблема алацәажәара шакәу изҿу. Аха ареформақәа рыда ԥсыхәа ыҟам ҳәа иҳәеит Евгени Примаков.
Аквотақәа 15 нызқь инаркны 30 нызқь рҟынӡа реизырҳара иалацәажәан Аҳәынҭдумаҿ 2020 шықәса алагамҭаз. Усҟан ИАР атәылақәа русқәеи, евразиатәи аинтеграциеи аџьынџьуаа рнырреи рзы аилак ахантәаҩы Леонид Калашников 15 нызқь ҭыԥ азхом ҳәа. Ҿырԥштәны Польша ааигеит. Уа 10 нызқь ҭыԥ Белоруссиа иазоужьуп, иара убасгьы Румыниа Молдова абитуриентцәа рзы 5 нызқь ҭыԥ амоуп. Убри аан Урыстәыла аҵараҵараз азыҳәақәа рхыԥхьаӡара 100 нызқь инархысуеит. Аҵара аминистрра абарҭ зегьы инарыдҳәаланы аҳәаанырцә студентцәа рзы 30 000 ҭыԥ азырхиара агәҭакуп.
Иара убас шәаԥхьар ҟалоит:
Россотрудничество ахада ҿыц иҳәеит амаҵзура аиҭакра дуқәа азыԥшуп ҳәа
АҞӘА, цәыббра 25 – Sputnik. Шәачеи Ҟрыми 8,5 миллионҩык атуристцәа рыԥсы ршьахьеит акурорттә сезон иаалагазар.
"Заанаҵтәи ҳаԥхьаӡарақәа рыла аԥхынтәи амзақәа инадыркны иахьанӡа Шәача рыԥсы ршьеит 2,9 миллионҩык, ашықәс иалагазар – 4 миллионҩык. Ари иалнаршоит ақалақь аекономика аиҭашьақәыргылара", - иҳәеит ақалақь ахада Алексей Копаигородски.
Сынтәатәи асезон ала 21 плиаж жәларбжьаратәи аекологиатә сертификат "Голубой Флаг" ранашьахеит.
Ицәырҵит иҿыцу атуристтә обиектқәеи амаршрутқәеи. Уажәазы Шәача аус руеит 1400 дкыларатә обиект.
Ҟрым акурортқәеи атуризми рминистр Вадим Волченко "Вести.Крым" иазеиҭеиҳәеит ареспублика акурорттә сезон иалагазар 4,5 миллионҩык атуристцәа шаҭааз.
Аминистр иажәақәа рыла, 2020 шықәса жьҭаарамзазы аԥсшьаҩцәа рацәаны ишырзыԥшу.
Иара убас шәаԥхьар ҟалоит:
АҞӘА, цәыббра 25 – Sputnik. Аԥсны Аминистрцәа Реилазаара апресс-маҵзураҿы ииашам ҳәа ахырҳәааит Аԥсны ашколқәа зегьы рҟны цәыббра 25 инаркны жьҭаара 16 рҟынӡа акарантин аларгалоит ҳәа уаанӡа АИХқәа рҟны ицәырҵыз аинформациа.
"Аминистрцәа Реилазаара акәым, Ауааԥсыра акоронавирус рацәыхьчаразы акоординациатә штаб акәым ашколқәа рҟны аҵаратә процесс аанкыларазы азҵаара иалацәажәомызт, аӡбамҭа ҳәагьы акгьы рыдрымкылацт", - ҳәа аанацҳауеит Аминистрцәа Реилазаара асаит.
Акоординациатәи аоперативтәи штабқәа иааиԥмырҟьаӡакәа ичмазаҩхази згәы бзиахази ауаа ирыцклаԥшуеит, иара убасгьы аҵара аусҳәарҭақәа рҟны ачымазара зыхьыз рхыԥхьаӡара гәарҭоит ҳәа аарыцҳаит Аминистрцәа Реилазаара апресс-маҵзураҿы.
"Аиҳабыреи акоординациатә штаби ирыдыркыло аофициалтә ӡбамҭақәа зегьы Аминистрцәа Реилазаара аофициалтә саит аҟны иҟалоит", - ҳәа азгәарҭеит апресс-маҵзураҿы.
Уаанӡа цәыббра 25 ахәылбыҽха Агәабзиарахьчара аминистрра апресс-маҵзура Аԥсны асанитартә ҳақьым хада Лиудмила Скорик адырра ҟалҵеит атәыла ашколқәа зегьы рҟны жьҭаара 16 рҟынӡа акарантин алагалахоит ҳәа.
Скорик ишылҳәаз ала, ари аҩыза аӡбамҭа атәыла аиҳабыра иаднакылеит Агәабзиарахьчара аминистрреи Асанитартә епидемиологиатә маҵзуреи иҟарҵаз абжьгарақәа инрықәыршәаны.